1. Illum, forsi wkoll aktar minn qabel, diversi qegħdin jistaqsu lilhom infushom: x'soċjetà għandna? X'valuri, ideat, miri, bnedmin li qed jgħixu magħna għandhom? Nistaqsu x'boxxliet soċjali, materjali, spiritwali, politiċi qegħdin isegwu fl-aġir ta' kuljum tagħhom? Qed nistaqsu ħafna, imma fuq in-naħa l-oħra jista'jkun ukoll li qed nagħmlu ħafna domandi u ser nidħlu f'ħafna qari ta' karti u studju soċjoloġiċi, antropoloġiċi, li tridu intom, meta r-risposti huma sempliċi ħafna diġà quddiemna. Il-bniedem għandu ħabta jmur għal dak li huwa kumplikat u diffiċli għalih għax jaħseb li ser isib soluzzjonijiet għall-kriżijiet tiegħu mingħajr ma jinduna li quddiemu għandu diġà ħafna tweġibiet. Għandna ħabta nieħdu t-triq it-twila meta hemm oħra ferm iqsar. Dak huwa l-bniedem, parti essenzjali tiegħu nnifsu li jrid jissielet għas-sewwa. 2. Ngħid dan għax f'dawn l-aħħar snin abbandunajna dak li verament jgħodd għal kull persuna. Abbandunajna li fil-bniedem hemm talba, ħeġġa kontinwa sabiex jilħaq dak li l-valuri nsara fir-realtà fetħu t-triq għalih. Is-soċjetà tagħna hija ferm aħjar ekonomikament milli kienet fi żminijiet u sekli oħra, ma hemmx dubju. Biss, ma nistgħux ngħidu li qed ngħixu f'soċjetà fejn hemm prijorità lejn il-kisba tal-ugwaljanza. Hemm żgur metodi differenti ta' kif wieħed jikseb dan, bħal ma hemm ukoll setturi varji fejn dan jista' jiġi milħuq. Li jidher aktar manifest huwa li l-politika tagħna abbandunat f'dawn l-aħħar snin is-sejħa tagħha sabiex tassigura kontinwament li min qiegħed taħt jitla' 'l fuq. Fortunatament nemmnu li biex isir dan ma hemmx lok li tniżżel lil ħaddieħor 'l isfel. Biss, altru dak li stqarrejna u altru dak li sar. 3. Meta wieħed imur lura u jirrifletti jsib diversi mumenti meta l-linja tagħna kienet iktar li nħallu l-affarijiet kif inhuma. Il-ġlieda għal ħajja deċenti għal kull membru tas-soċjetà mhix faċli. Anzi, fl-aħħar ħames snin kienet iktar kumplikata. L-iżvantaġġ għalina kien li fiha ħareġ iktar ċar li l-inkwiet kbir kien marbut mal-fatt li anke dawk li kienu f'pożizzjoni tajba kienu ser jitilfu dan. Il-Partit Nazzjonalista, tul din it-triq, kien qiegħed jitlef mingħajr ma neċessarjament jinduna. Kien qiegħed jitlef dak li huwa rrappreżenta u li kien identifikat miegħu fis-soċjetà tagħna. Il-fatt li ma baqax jinsisti fuq il-valuri nsara tiegħu bħala fonti ta' ispirazzjoni fl-aġir politiku tiegħu, il-fatt li ma baqax għaddej bl-istess determinazzjoni u perseveranza sabiex jibdel il-pożizzjonijiet soċjali u ekonomiċi ta' min sab ruħu żvantaġġjat neħħietlu mill-ġibda elettorali li kellu qabel. 4. Is-soċjetà ma tistax tibqa' statika, trid timxi 'l quddiem. Però ma narax li f'dan trid titlef minn dak li jsawwarha. Il-ġlieda għas-sewwa, dik għall-ġustizzja, għall-ugwaljanza, għal ħajja deċenti, ngħidu x'ngħidu hemm tibqa' – ma tintilifx. Personalment ma nistax naċċetta dak li diversi, f'rassenjazzjonijiet varji tagħhom, qed joħorġu bil-ħsieb li aħna soċjetà destinata għall-falliment soċjali. Anqas ma nista' naċċetta li għandna noqogħdu lura u ma naħdmux f'din it-triq sabiex dawn il-prinċipji demokratiċi u nsara jseħħu. Ma nilludix ruħi billi naħseb li s-soċjetà ser tkun f'xi jum perfetta, però daqshekk ieħor m'jinix lest li noqgħod lura u nħalli l-affarijiet għaddejjin mingħajr ma jibqa' impenjat għas-sewwa. Hemm f'dan sagrifiċċji, u terġa', l-ħajja pubblika fiha l-atrit tagħha. Biss dan ma jfissirx li għandna noqogħdu lura. Is-servizz tagħna lejn dawk li jagħżlu lilna biex nirrappreżentawhom hemm irid jibqa' indirizzat. 5. Dawk li jaħsbu li d-demokrazija, l-ugwaljanza, il-ġustizzja soċjali u l-libertà jinkisbu fuq il-karta għax jiġu miktuba sejrin żbaljati. Altru dak li tgħid il-liġi u altru dak li jseħħ fil-ħajja ta' kuljum. Dan il-gvern preżenti m'għandux valuri li tista' tmiss u tidentifika. Għandu però l-ħsieb li jagħmel dak li jaħseb li ħaddieħor iridu jagħmel mingħajr ma neċessarjament iqis jekk dan huwiex tajjeb jew le, ġust jew inġust. F'dan il-proċess jidher ċar li l-alleanza hija dik li kollox jibqa' kif inhuwa. Min huwa b'saħħtu ekonomikament jibqa' hemm u min m'huwiex ma jiċċaqlaqx. Il-viżjoni tul l-aħħar ħames snin fl-oppożizzjoni kienet dik li tagħmel aċċettabbli ma' numru ta' persuni partit li qabel ma kienux komdi miegħu. Dan sar u ġie affermat elettoralment, biss issa l-pajjiż sab ruħu f'diffikultajiet ekonomiċi li ser isarrfu sabiex inaqqsu miċ-ċirkolazzjoni tal-ġid ekonomiku. Għalhekk, min għandu qiegħed joqgħod iktar minn pass lura milli jħaddem flusu u dan ser ikompli jwassal, fuq naħa għall-istess pożizzjonijiet ekonomiċi u fuq l-istess linja sabiex minn qiegħed minn taħt jibqa' hemm. 6. Il-ħidma politika mhix sempliċement dik li trid iġġib bidla fil-partit fil-Gvern. L-attività, il-ħsieb fil-politika jrid jibqa' dak li jindirizza li jġib iktar ugwaljanza u ħajja deċenti għall-bnedmin li jgħixu fis-soċjetà tagħna. Għażilna li s-sistema politika tkun waħda demokratika, bażata u marbuta mal-iktar mudell avvanzat fid-dinja: dak Ewropew. Għamilna hekk għax ngħarfu: l-ewwel, li d-demokrazija trid tħaddimha u tiġġieled għaliha kull ġurnata; it-tieni, li permezz tal-istrumenti superjuri li hija tagħti fuq sistemi oħra, allura wieħed jista' verament iġib iktar ġustizzja soċjali. Is-sejħa ta' diversi fl-aħħar elezzjoni kienet indirizzata proprju fuq dan. Sejħa li titlob li l-ġid ta-soċjetà jitqassam aħjar u ħadd ma jiżvantaġġja ruħu fuq dak u l-ieħor. Il-vot popolari kien żgur lejn iktar ugwaljanza. Minflok, f'dawn l-aħħar xhur, il-Gvern attwali mexa fuq il-linja li jagħti lil min m'għandux jagħti bi żbilanċi kbar. Il-konsegwenza hija li l-id tal-poter qegħda ssarraf f'waħda li ma tridx tibni fuq il-ġustizzja bejn il-membri tas-soċjetà. L-inġustizzji li s-soċjetà tagħna għandha u dawk li dan il-Gvern qiegħed ikompli joħloq huma raġunijiet validi għal aktar ħidma politika nazzjonalista vera u ffukata. Waħda li tħares li ġġib aktar demokrazija, libertà u fuq kollox, ġustizzja soċjali.
Demokrazija, libertà u ġustizzja soċjali